Ondoofenitoli: Yehofa o belesi u te u du san a wani | Olive Matthews\nYehofa o belesi u te u du san a wani\nEnke fa Olive Matthews seefi gi a toli\nMi anga mi man, anga mi baala anga en uman be fende wan moin gaandi. Di u fende en, wi á daaidaai, u taki wanten taki „wi o go”. Ma saide u be teke a gaandi ya? Fa Yehofa belesi u? Meke mi taigi u fosi sama a mi.\nMI MEKE aini a yali 1923 a Hemsworth, wan foto a Yorkshire a Ingiisikondee. Mi abi wan gaan baala den e kai Bob. Di mi be abi neigin yali, nda be e tyai buku kon a osu di e soi fa falisi keliki e koli sama. Nda be lobi den toli di a be e leisi, bika en ati be e boon te a be e si taki den fesiman fu den keliki á be e du san den be e leli sama. Baka wantu yali, baala Bob Atkinson kon a wi osu, neen a daai wan fu den lezing fu Baala Rutherford gi u. U be fusutan wanten taki na a kulu fu Baala Rutherford be e sikiifi den buku di nda be e leisi. Mi mma anga nda be lobi kai Baala Atkinson fu kon nyan a wi osu ala neti. A be e piki den somen akisi fu Beibel di u be e poti gi en. Baala Atkinson be kai u fu go a komakandaa a wan baala osu di be de wantu kilomeiti moo faawe. Di u be bigin go a den komakandaa, wi á be e puu dei. Baka wan pisiten wan pikin kemeente be opo a Hemsworth. Te a zone dinali (nownow wi e kai en kelen owluman) be kon na a kemeente, a wi osu a be e tan. Boiti dati a wi osu den pionili fu den kemeente di be de koosube be e kon nyan. Den baala anga sisa ya leli mi omen sani.\nA osufamii fu u be bigin wan bisnis a ten de. Ma nda taigi mi baala taki: „U sa fika a wooko ya efi i wani pionili”. Bob be lobi san nda taki. A bigin pionili di a be abi 21 yali. Tu yali baka dati, di mi tapu 16 yali, miseefi bigin pionili. Sataa anga sonde mi anga taa Kotoigi be e wooko, ma gaanse leisi a mi wawan be e wooko a mindii wiki. Mi be e koboloiki a gaanmanfon anga a Kotoigi kaita te mi be e peleiki. Wan satu Beibel bosikopu be de na a kaita. Yehofa belesi mi anga wan sutudi di be e go a fesi. A omen famii fu a Beibelsutudi ya kon a waaleiti. A taa yali, neen mi anga Mary Henshall toon spesuutu pionili. Den baala be sende u go a wan peesi den e kai Cheshire. Sama á be peleiki na a pisi de ete.\nA ten fu a Tu Goontapu Feti, umansama be mu du son wooko fu holibaka gi a feti. Lanti á be e dwengi den sama fu den taa keliki di be e du soso keliki wooko fu holibaka gi a feti. Neen meke u be denki den á be o dwengi u tu. Ma kuutubakaa leisi sitaafu gi mi. Den sooto mi 31 dei. A taa yali, di mi tapu 19 yali, mi be abi fu go ete tu leisi a kuutu bika mi á be wani holibaka gi a feti. Ma nawan fu den leisi den sooto mi. Mi be sabi taki na a santa yeye be yeepi mi ala den tu leisi ya. Boiti dati Yehofa be yeepi mi fu holidoo. A yeepi mi fu taampu gingin.—Yesaya 41:10, 13.\nMI FENDE WAN NYUN PAA\nMi anga Arthur Matthews miti aini 1946. Den sooto Arthur dii mun di a á be wani go a feti. Di den losi en, a á teke langa, a go holibaka gi en baala Dennis di be e du a spesuutu pioniliwooko a Hemsworth. Den dda be leli den sama a Yehofa fanafu di den be nyoni. Boiti dati a yonkuuyonkuu den dopu. Di den tu man bigin pionili, neen den baala sende Dennis go a Ierland. A so Arthur á be abi pionili paa moo. Mi mma anga nda be lobi a fasi fa a yonkuu pionili ya be e wooko taanga. Den be lobi a fasi fa a be e tyai enseefi tu. Neen meke den akisi Arthur fu a kon tan anga den. Te mi be e go luku mi mma anga nda, mi anga Arthur be e wasi tyobo sani te ala sama be kaba nyan. Bakaten u bigin sikiifi biifi gi useefi. Aini 1948, den be sooto Arthur dii mun baka. U toow aini yanuari 1949. Di u toow, u taki fiti taki wi o du ala san u man fu tan aini a pioniliwooko. Wi á be e poli moni. Boiti dati te u be abi fakansi u be e go yeepi sama piki den sii fu den a den goon. A so u be e fende wan pikin moni tu. Yehofa yeepi u fu tan aini a pioniliwooko.\nU de a Hemsworth baka di u toow aini 1949\nBaka wan sani fu wan yali so, den sende u go a Armagh, wan taa pisi fu Ierland. Bakaten den sende u go a Newry. Beina a soso Lomusu sama be e tan a den foto ya. Den sama de á be lobi u seefiseefi, neen meke u be abi fu luku bun sama wi e peleiki gi. U be e holi komakandaa a wan baala anga sisa osu di be de 16 kilomeiti moo faawe. A aitin sama be e kon a den komakandaa. Son leisi u be e siibi ape. U be e siibi a doti, da mamanten u be e nyan te u bee fuu. Ná pikin piisii mi e piisii fu si fa omen Kotoigi de na a pisi de nownow.\n„WI O GO!”\nMi baala anga en uman Lottie, be de enke spesuutu pionili a Noord Ierland. Aini 1952 u fo man go a wan konkelesi a Belfast. Wan baala be meke ala u siibi neen osu. A be meke baala Pryce Hughes, a baala di be e teke fesi na a beikantoo fu Ingiisikondee, siibi ape tu. Wan fu den neti u be e taki fu wan nyun buku di den e kai God’s Way Is Love (A pasi fu Gadu a lobi). A buku ya be meke moomoo gi den sama di e tan aini Ierland. Baala Hughes be taigi u taki a á makiliki fu peleiki gi den Lomusu sama na a pisi fu Ierland de. A omen baala be abi fu foloisi bika den pilisite be e sende sama fu fon den. Baala Pryce taigi u taki: „Wi abi toowpaa fanowdu di abi wagi fu paati a buku ya na a hii kondee.” * (Luku a maiki a ondoo.) Na a sani ya meke u taki: „Wi o go!”\nWi anga wantu taa pionili de a wan bolomu di abi wan sowtu pikin wagi neen se\nWan fu den peesi pe den pionili be sa tan te den be de aini Dublin, na a osu fu Ma Rutland. A sisa ya dini Yehofa omen yali anga en hii ati. Useefi go tan de wan pisiten, neen u seli wantu fu den sani fu u. A ten de Bob be abi wan bolomu fi en. A bolomu be abi wan sowtu pikin wagi neen se. A bolomu ya tyai u fo man di u be e lei suku wan wagi fu bai. U be fende wan gaandiwan di be de bunbun ete. Di u bai en, wi akisi a sama di be e seli en fu tyai en kon gi u, bika nawan fu u be sabi lei wagi. A hii neti de, Arthur sidon neen bedimofu e du enke ai lei a wagi. A taa mamanten di a be e meke moiti fu lei a wagi puu na a daki ondoo, neen wan zendeling den e kai Mildred Willett (Mildred Willett toow anga John Barr bakaten) be kon de. Mildred be sabi lei wagi. A leli u lei, a so u kon sabi lei wagi.\nA pikin osu fu u di u be e hali anga a wagi\nA polobelema di u be abi now, a wan peesi u be mu fende fu tan. Den baala be taigi u taki wi á mu siibi aini den osu di den e hali anga wagi, bika den feyanti fu u be sa boon en. Neen meke u suku osu, ma wi á be poi fende. A neti de u fo man siibi aini a wagi fu u. A taa dei u fende wan osu di den e hali anga wagi. A osu ya be abi wan ondoo anga tapu bedi aini. Aini u be e tan. Nawan sama be e du sani anga a wagi te u be fika en a den dyali fu den sama di e paandi goon. Den sama be abi bun manii. Te u be e peleiki, u be e waka wan sani fu 24 kilomeiti gwe fika a osu fu u. Fosi u gwe, u be e peleiki gi den sama pe u be poti a wagi.\nU peleiki na ala den osu fu a zuid-oost pisi fu Ierland. Gaan sani á miti u di u peleiki a den pisi ya. U paati moo enke 20.000 buku. U sende ala den nen fu den sama di be wani sabi moo gi a beikantoo fu Ingiisikondee. A bigi gi u taki ondoo-ondoo Kotoigi de na a pisi de nownow.\nU GO A INGIISIKONDEE BAKA, BAKATEN U GO A SCHOTLAND\nBaka wantu yali den baala sende u go a zuid London. Baka wantu wiki den baala fu a Ingiisi beikantoo telefon Arthur, neen den akisi en fu bigin anga a kelen wooko a taa dei. Den leli u a wooko wan wiki, baka dati u go a den kemeente fu a kelen a Schotland. Ma Arthur á be fende ten fu seeka den lezing di a be o holi. Ma a be de wan sama di be de kabakaba fu du ala san a olikanisâsi fu Yehofa akisi en, winsi a á be makiliki. Te mi be luku a fasi fa a be de, ná pikin taanga-sikin a be e gi mi. U be lobi a kelen wooko. A omen yali u peleiki a peesi pe peleikiman á be de, neen meke a be e bigi gi u fu de makandaa anga omen baala anga sisa.\nDi Arthur be mu go na a Gileyad sikoo aini a yali 1962, a á be makiliki, bika neen wawan den be kai fu go na a sikoo ya di be o holi tin mun langa. U taki fiti, neen Arthur go na a sikoo. Fu di mi á be abi wan taa pionili fu wooko makandii, meke a beikantoo sende mi go Hemsworth baka enke spesuutu pionili. Di Arthur kon baka wan yali, a toon distrikt-owluman. A be e du a wooko ya a Schotland, a noord pisi fu Ingiisikondee, anga Noord Ierland.\nDEN GI U WAN NYUN FAANTIWOWTU A IERLAND\nAini 1964 den baala poti Arthur fu teke fesi na a beikantoo fu Ierland. Biginbigin mi be e booko mi ede bika mi be lobi a kelen wooko. Ma nownow mi e teke en fu bigi taki mi be abi a gaandi fu wooko a Betel. Mi kon si taki efu a olikanisâsi gi i wan wooko di yu á lobi, neen i du en, Yehofa o belesi i. Mi wooko a kantoo, mi poti buku aini dosu, mi boli, mi kiin osu a Betel. Arthur be e du a distrikt wooko son leisi. A so u be e miti den baala anga sisa fu a kondee. A si di u be e si fa den Beibelsutudi fu u e go a fesi tu, be yeepi u fu lobi den baala anga sisa fu Ierland. A sani ya e begi gi mi.\nWANTU PELENSIPALI SANI DI PASA A IERLAND\nA fosi internationaal konkelesi di holi aini Ierland, be de aini a yali 1965. * (Luku a maiki a ondoo.) Winsi fa sama be wani tapu u fu holi a konkelesi ya, toku ala sani be waka bun. A 3.948 sama be de na a konkelesi ya. Boiti dati 65 sama dopu. Wantu sama di be e tan a Ierland be meke 3.500 Kotoigi di be kon na a konkelesi tan a den osu. A beikantoo be sende biifi gi ala den sama di be meke den Kotoigi tan a den osu fu gi den daa. Den sama seefi gafa a fasi fa den baala anga sisa tyai denseefi. A sani ya be soi taki Ierland be go a fesi.\nArthur e gi Baala Nathan Knorr odi di a kon na a konkelesi fu 1965\nA Arthur be holi a lezing di a Mi buku nanga Bijbel tori kon a doo aini Keltis-tongo aini a yali 1983\nAini 1966 na a beikantoo fu Dublin be e luku a wooko fu Yehofa Kotoigi a noord Ierland anga zuid Ierland. A sani ya a be wan foondoo sani, bika den sama fu den tabiki ya á be e libi na a wan. Den politiki palitei anga den keliki be e paati den. A wan piisii sani fu si fa omen sama fu Lomusu keliki kon a waaleiti. Nownow den e dini Yehofa makandaa anga baala anga sisa di be de na Anitii keliki fosi.\nWAN NYUN FAANTIWOWTU\nU hii libi kengi aini 2011. Den tapu a beikantoo fu Ierland, neen den sende u go a London. A ten de mi be e booko mi ede anga Arthur. Dataa be taki a abi a siki di den e kai Parkinson. A hati mi di a dede a 20 mei 2015. A 66 yali mi anga en libi.\nDen yali di pasa mi kusumi te ye. Ala sani fu mi a be Arthur. Ná pikin fii mi fii a dede fi en. Mi e angii fi en te! Ma te den sowtu sani ya miti i, yu e kon moo koosube a Yehofa. Mi e piisii te mi e pakisei fa den baala anga sisa be lobi Arthur. Baala anga sisa fu Ierland, Ingiisikondee anga Ameekankondee sende biifi gi mi. Den biifi ya anga a taanga-sikin di Arthur baala Dennis anga en uman Mavis, anga den tu umanpikin fu den di den e kai Ruth anga Judy gi mi yeepi mi tuutuu.\nA tekisi di gi mi taanga-sikin a Yesaya 30:18. A taki: „Yehofa e wakiti anga pasensi fu du bun sani gi u. A o opo taampu fu soi u tyali-ati. Bika Yehofa a wan Gadu di e kuutu sani a wan leti fasi. Ala den sama di e wakiti en anga pasensi o de koloku.” A wan toosutu gi mi fu sabi taki Yehofa e wakiti anga pasensi fu losi ala den polobelema fu u. Ai wakiti tu fu gi u wooko di o gi u piisii aini a nyun goontapu.\nTe mi e pakisei a ten di pasa, mi si fa Yehofa yeepi u, anga fa a meke sani waka bun gi u di u be e du a peleikiwooko a Ierland. Ai bigi gi mi taki mi a wan fu den sama di bigin anga a wooko a Ierland. Mi si taki Yehofa e belesi u te wi e du sani enke fa a wani.\n^ paragraaf 12 Luku a Bakaatongo Jaarboek van Jehovah’s Getuigen 1988, blz. 101, 102.\n^ paragraaf 22 Luku a Bakaatongo Jaarboek fu 1988, blz. 109-112.


Beibel: okanisi tongo 1 Kolenti 14\n☰ 1 Kolenti 14 ◀ ▶\nDen koni di a Jeje fu Masaa Gadu\ne gi sama\n1 We, da feti fu wooko anga tuutuu lobi. Ma suku den apaiti taanga di a Jeje e gi tu. Moomoo fu de wan apaiti takiman. 2 Bika sama di e taki a wan tongo di a Apaiti Jeje gi en, nái taki anga libisama. Ma anga Masaa Gadu wawan ai taki. Bika taa sama nái fusutan san ai taki. Na a Apaiti Jeje gi en kibii toli fu taki. 3 Ma a apaiti takiman dati e taki sani di taawan e fusutan. Da ai yeepi den, fu kon moo taanga. Ai bali den puu a sani di á bun. Soseefi ai gi taanga sikin anga koo ati na a biibi. 4 Ma a sama di e taki a wan taa tongo di a Apaiti Jeje e gi en, da ne en wawan di e taki namo e kon taanga. Ma a apaiti takiman, e yeepi a hii kulu biibiwan fu den kon taanga tu.\n5 We, mi be sa wani fu u ala fiya be fende wan taa tongo na a Apaiti Jeje fu taki. Ma a be sa moo bun fu u be de wan apaiti takiman. Bika wan apaiti takiman e moo tyai yeepi gi taa sama. Boiti efu wan sama de ape anga apaiti taanga, fu puu den tongo taki gi taawan.\n6 Bika biibiwan! Efu mi kon a u kon e taki taa tongo taki, sondee fu u sabi san mi e taki, da on yeepi seefi mi be sa tyai kon gi u anga dati? A moo bun mi kon taigi u wan sani di Masaa Gadu puu kon a kiin gi mi. Efu ná so, mi kon soi u wan sani fi en di u á be sabi ete. Soseefi, fu mi leli u, taigi u san mi sabi. 7 Sani enke foiti ofu gitali di den e pee poku ná abi tongo fu taki. Ma i sa sabi sowtu singi den e pee a den. Bika gitali anga foiti nái piki a seefi fasi. Ma efu yu sabi pee den kiin, da taawan e sabi a singi di yu e pee. 8 Soseefi tu, efu a tutu á piki kiin, da den suudati ná o sabi taki, den mu seeka fu opo go a feti. 9 Na so a sa waka anga u tu, efu u e taki tongo di sama nái fusutan. A de leti enke yu e taki anga winta.\n10 Bika goontapu lai anga sowtu a sowtu tongo. Ma ibiiwan de fu sama di sabi dati sa fusutan. 11 Ma efu mi anga wan sama de, ne mi á sabi a tongo fi en, da te a o taki, da mi ná o fusutan san ai taki. Da a de taki, mi nái fusutan a sama di e taki. Ma soseefi tu, a sama di e taki nái fusutan mi tu. 12 Na so meke a bun fu suku den apaiti taanga di a Jeje e gi. Ma suku moomoo den apaiti taanga di sa yeepi den sama fu Masaa Gadu, fu den sa taampu moo taanga.\n13 A dati meke efu wan sama e taki a wan tongo di sama nái fusutan, da a mu begi Masaa Gadu, fu Masaa Gadu gi en koni, fu a sa puu a tongo taki de kon a kiin gi sama, fu den fusutan. 14 Bika efu mi e begi a wan tongo di sama nái fusutan, da mi jeje e begi Masaa Gadu tuu, ma mi seefi nái fusutan.\n15 Da fa a mu de seefi? Mi o begi anga mi jeje, ma mi o begi anga mi fusutan tu. Mi o singi anga mi jeje, ma mi o singi fu sama sa fusutan mi tu. 16 Bika efu yu gi Masaa Gadu daa anga yu jeje namo, da fa den taawan di de ape o de wan anga yu, fu bali: “Amen, na so a de!” Bika a á sabi san yu e taki. 17 Bika a yu gi daa bun, ma toku seefi a á tyai yeepi gi den taawan di nái fusutan, fu den kon taampu moo taanga na a biibi.\n18 We, mi e gi Masaa Gadu daa, fu di mi sa taki taa tongo di sama nái fusutan moo u ala de. 19 Ma te mi de a biibiwan mindii, da a moo betee, fu mi taki feifi wowtu namo di sama sa fusutan, fu den leli sani. Moo enke mi taki dunsu dunsu wowtu a wan tongo di ná wan sama poi fusutan.\n20 Biibiwan! U kaba anga pikinengee fasi. Ma na a se fu sabi du ogii, da u mu de enke pikinengee. Ma na se fu bunbun fusutan, da u mu de enke gaansama. 21 Bika Masaa Gadu Buku sikiifi a fesi taki:\n“Mi Masaa Gadu ya, o sende taa kondee sama kon taki anga den sama ya.\nSoseefi mi o sende sama kon di o taki anga den a taa tongo tu.\nMa toku, den ná o teke mi taki fu biibi.”\n22 U sa si de fa taki tongo taki á de wan foondoo maiki gi sama di e biibi. Ma a de gi den di nái biibi. Na apaiti takiman de gi den di e biibi. Ma a ná gi sama di nái biibi. 23 Bika meke sama di nái biibi anga swaki biibiwan seefi kon doo a ini a miti makandii fu u enke a kulu fu Masaa Gadu sama de, da u ala e taki tongo taki, da u sa si! Den o denki, na buuya taki, u e taki. 24 Ma meke u ala wooko enke apaiti takiman de, da u sa si! A taki de o kai doo dipi fu den ati, meke den membee ogii fu denseefi. 25 Da a kibii pisi fu den ati o kon a doo, fu denseefi si. Da den o kai anga kini begi Masaa Gadu. Soseefi den o si taki, Masaa Gadu de a u mindii de tuu.\nFa Pawlesi soi fu tongo taki a\n26 We, biibiwan! Fa sani mu waka te u kon makandii? U bali singi towe. Teke Masaa Gadu sani leli. Taki san Masaa tyai kon a kiin gi yu de. Taki tongo taki. Puu dati taigi taawan. Ma ala sani mu waka fu yeepi u ala. 27 Da meke tu, te dii sama namo bali tongo taki. Ma den á mu taki dyabaadya. Da taawan mu de ape anga apaiti makiti fu fusutan tongo taki taigi taawan. 28 Ma efu ná wan sama abi apaiti makiti fu fusutan tongo taki taigi taawan, da u á mu taki taanga fu taawan yee. Ma taki saafi fi yu anga Masaa Gadu wawan.\n29 Meke tu ofu dii apaiti takiman namo taki. Da meke taawan keli luku efu na Masaa Gadu bosikopu tuu. 30 Ma efu wan sama e aliki, ne Masaa tyai sani kon a kiin gi en na a seefi yuu de, da meke di be e taki tapu mofu fosi. 31 Meke den apaiti takiman á taki dyabaadya. Ma du en wan fu wan a taawan baka. Da taawan sa fende wan sani leli de. Taawan sa fende wan sani fu opo waka go doo anga a biibi. 32 Bika a Jeje di e gi makiti fu de apaiti takiman nái subi yu fu a taki mu komoto sondee yuseefi wani. 33 Bika Masaa Gadu á de wan buuya Gadu. Ma sani fi en e waka switi fasi.\nLuku ibii taa peesi pe Masaa Gadu sama e kon makandii. Meke sani waka a u de so tu. 34 Uman á mu sete takitaki de, ma a mu saka enseefi anga ala tan pii de. Na so Masaa Gadu weiti taki, fu dati. 35 Efu a uman wani sabi wan sani, da meke a akisi en man dati a osu. Bika na wan takuu sani fu uman e takitaki a ini a kon makandii fu Masaa Gadu sama.\n36 U aliki mi! Na sama tyai Masaa Gadu bosikopu kon gi u de. A ná u bigin a wooko fu paati dati. Soseefi, a ná u wawan namo a bosikopu ya doo tu. 37 Da sama sa denki taki, en na apaiti takiman a den taawan mindii ofu Masaa Gadu gi en apaiti taanga fu wooko. Ma sabi taki, ala san mi sikiifi ya, na Masaa Gadu seefi soi mi, fu sikiifi den poti so gi u, fu teke wooko. 38 Da efu wan sama poti den taki fu mi a wanse, da a á fiti fu taa sama teke dati taki tu.\n39 We, da biibiwan! Feti fu wooko enke apaiti takiman, ma ná tapu anga a taki fu tongo taki. 40 Ma meke ala sani waka wan fasi di fiti sondee buuya fasi.